Statsminister Mette Frederiksen satser hårdt på at få reformeret det europæiske asylsystem, men møder modstand i både Tyskland, Frankrig og EU.

Regeringens ambition om at reformere det fælles europæiske asylsystem er urealistisk.

Sådan lyder skudsmålet fra EU's kommissær for indre anliggende, Ylva Johansson, efter et møde mandag formiddag med udlændinge- og integrationsminister Matthias Tesfaye.

- Vi skal fremad nu. Vi er nødt til at håndtere og kontrollere migrationen, og det er presserende. Vi har brug for en ny aftale, som alle medlemslande kan acceptere, og som bringer os fremad, og derfor finder jeg ikke det danske forslag realistisk, siger hun.

Afvist af Frankrig og Tyskland

En reform af asylsystemet har ellers været en af statsminister Mette Frederiksen og Socialdemokratiets store løfter for den indeværende valgperiode. Allerede i foråret 2018, da de stadig var i opposition, fremlagde partiet et udspil til, hvordan man kunne ændre det nuværende system, som de mener er dysfunktionelt og inhumant.

Og i sin åbningstale for Folketinget satte Mette Frederiksen så trumf på ved at love, at hun personligt ville sætte sig i spidsen for at få etableret et nyt asylsystem.

Et centralt element i Socialdemokratiets forslag er at flytte selve sagsbehandlingen uden for Europa i form af modtagecentre i tredjelande. Idéen har Mette Frederiksen blandt andet drøftet med Frankrigs præsident, Emmanuel Macron, i Paris, mens Matthias Tesfaye har været i Berlin for at fremlægge regeringens tanker for den tyske indenrigsminister, Horst Seehofer.

Ingen af stederne blev planen dog taget vel imod, og i EU-kommission har man altså også svært ved at se realismen i det danske forslag.

- Der er mange juridiske og praktiske spørgsmålstegn ved at have disse centre uden for EU, så det er ikke det, jeg synes, vi skal fokusere på, siger Ylva Johansson.

- Det, vi skal fokusere på, er, at lave en ny aftale, der kan flyve, som kan accepteres af alle medlemsstater, beskytte vores grænser, og som gør, at vi kan styre og kontrollere migrationen og skelne mellem, hvem der skal have asyl og beskyttelse, og hvem der ikke skal.

Nægter at give op

Dermed ser regeringens løfte til danskerne altså ud til at være dødt allerede inden, det har nået et forhandlingsbord i Bruxelles, men trods de sorte udsigter nægter udlændinge- og integrationsminister Matthias Tesfaye at give op.

Lyn-analyse Det har fra starten set svært ud for Mette Fredriksen at komme igennem med den helt store reform af det europæiske asylsystem, som hun fremlagde i 2018. Men med de seneste ugers meldinger ser det nu noget nær umuligt ud. Både Tyskland, Frankrig og EU-kommissionen er helt afgørende, hvis et sådant system skal udvikles og implementeres, og ingen af dem lader til at tro på Frederiksens plan. På lidt længere sigt kan det blive et problem for statsministeren, fordi hun så tydeligt har lovet danskerne, at der ville ske noget på dette område.

- Det nuværende system, hvor halvdelen af dem, der søger asyl i Danmark, slet ikke har behov for det, og hvor vi har store problemer med at sende folk hjem, er totalt uholdbart, og det kan ingen humanistiske mennesker holde til at stå på. Derfor vil den danske regering fortsat forfølge målet om at få flyttet asylsagsbehandlingen uden for Europa, siger han.

- Vi er i dialog med flere landes regeringer. Vi er ikke enige med alle om alle detaljer, men vi er mere enige, end jeg havde troet. Derfor er jeg fortsat optimist.

Danmark havde per 31. oktober modtaget i alt 2208 asylansøger i 2019. I 2018 modtog EU 646.060 asylansøgere.